
I. ОБЩИ ПОЛОЖЕНИЯ
1. Настоящите правила уреждат реда и отговорностите при хранене на деца с хранителни алергии, непоносимости и други медицински показания за индивидуален хранителен режим.
2. Правилата са задължителни за всички служители, които имат отношение към храненето, грижата и безопасността на децата.
3. Основен принцип е недопускане на храна или съставка, противопоказана за конкретното дете.
II. ПРИЕМАНЕ И ДОКУМЕНТИРАНЕ
• Родителят/настойникът уведомява директора и медицинския специалист и предоставя актуална медицинска информация/лекарско указание за състоянието и режима.
• За всяко дете се оформя индивидуален лист, в който се посочват забранените храни/съставки, разрешените храни и специфичните указания.
• При промяна на режима родителят своевременно предоставя нова информация. Актуалният режим се довежда до знанието на всички служители, които го изпълняват.
• Не се допуска персоналът самостоятелно да поставя диагноза или да определя медицински хранителен режим.
III. ОРГАНИЗАЦИЯ НА ХРАНЕНЕТО
• Менюто се преглежда предварително за наличие на забранени храни и алергени.
• Осигурява се подходяща замяна съобразно медицинските указания.
• Не се правят произволни замени от кухненския или педагогическия персонал.
• Не се допуска размяна на храна между децата и детето не получава непроверени храни при празници, тържества или други поводи.
• Домашно приготвена храна не се предоставя за консумация в детската градина.
IV. ЗАДЪЛЖЕНИЯ НА ПЕРСОНАЛА
Директорът организира и контролира изпълнението на правилата. Медицинският специалист поддържа актуална информация за режимите и информира служителите. Кухненският персонал проверява състава на продуктите, спазва хигиенните изисквания. Учителите и помощник-възпитателите проверяват порцията преди хранене, не допускат размяна на храна и наблюдават детето.
V. РАБОТА С АЛЕРГЕНИ
При продуктите се проверява информацията на етикета за наличие на алергени. Особено внимание се обръща на: зърнени култури с глутен, яйца, мляко, риба, фъстъци, ядки, соя, целина, синап, сусам, ракообразни, мекотели, лупина и серен диоксид/сулфити.
 
VI. ДЕЙСТВИЯ ПРИ СЪМНЕНИЕ ЗА АЛЕРГИЧНА РЕАКЦИЯ
• При поява на симптоми след хранене незабавно се уведомява медицинският специалист и/или директорът.
• При тежки или бързо развиващи се симптоми се търси спешна медицинска помощ на телефон 112.
• Ако за детето има индивидуален спешен план и предписано лекарство, се действа съгласно валидните медицински указания.
• Родителят/настойникът се уведомява своевременно.
• Случаят се документира, като се отбелязват храната, симптомите и предприетите действия.
VII. КОНТРОЛ И ДОКУМЕНТАЦИЯ
Поддържат се индивидуални листове за хранителен режим и актуален регистър на децата със специални хранителни потребности. При необходимост се използва дневен контролен лист за специалните порции. Служителите се запознават с правилата и конкретните режими срещу подпис. Медицинската информация се съхранява и използва само за служебните цели, свързани с безопасното хранене на детето.
VIII. НОРМАТИВНА ОСНОВА
Правилата се прилагат съобразно действащото законодателство, включително Наредба № 6 от 10.08.2011 г. за здравословно хранене на децата от 3 до 7 години в детските заведения, Наредба № 3 от 05.02.2007 г. за здравните изисквания към детските градини, Регламент (ЕС) № 1169/2011 относно информацията за храните и Регламент (ЕО) № 852/2004 относно хигиената на храните, както и всички последващи изменения и допълнения.
IX. ЗАКЛЮЧИТЕЛНИ РАЗПОРЕДБИ
1. Настоящите правила се утвърждават от директора и са задължителни за служителите, за които се отнасят.
2. Правилата се довеждат до знанието на персонала и се преразглеждат при промяна на нормативните изисквания или организацията на храненето.
3.Настоящите правила влизат в сила от датата на утвържаването им.


